Arxiv ishi va ish yuritish sohasidagi ayrim normativ-huquqiy hujjatlarni tasdiqlash to‘g‘risida

O‘zbekiston Respublikasi Prezidentining “O‘zbekiston Respublikasi “O‘zarxiv” agentligi faoliyatini takomillashtirish to‘g‘risida” 2019-yil 20-sentabrdagi PQ-4463-son qarori ijrosini ta’minlash maqsadida Vazirlar Mahkamasi qaror qiladi: 
 1. Quyidagilar:
 O‘zbekiston Respublikasi “O‘zarxiv” agentligi huzuridagi Arxiv ishi va ish yuritish bo‘yicha malaka oshirish ilmiy-metodik markazining ustavi 1-ilovaga muvofiq; 
 O‘zbekiston Respublikasi “O‘zarxiv” agentligi huzuridagi Arxiv ishini rivojlantirish jamg‘armasi to‘g‘risidagi nizom 2-ilovaga muvofiq; 
 Arxiv ishi va ish yuritish holati bo‘yicha davlat nazoratini amalga oshirish tartibi to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi “O‘zarxiv” agentligi huzuridagi Arxiv ishi va ish yuritish bo‘yicha malaka oshirish ilmiy-metodik markazi Toshkent shahar, Chilonzor 1-berk ko‘chasi manzilidagi O‘zbekiston Kinofotofono hujjatlari milliy arxivi binosiga tekin foydalanish huquqi asosida joylashtirilsin.
 3. Vazirlar Mahkamasining “O‘zbekiston Respublikasida arxiv ishini yanada rivojlantirishga doir qo‘shimcha chora-tadbirlar to‘g‘risida” 2008-yil 26-avgustdagi 194-son qarorining (O‘zbekiston Respublikasi QHT, 2008-yil, 35-36-son, 347-modda) 7-bandi o‘z kuchini yo‘qotgan deb hisoblansin. 
 4. O‘zbekiston Respublikasi “O‘zarxiv” agentligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi “O‘zarxiv” agentligi direktori U.M. Yusupov zimmasiga hamda Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini ta’minlash masalalari kotibiyatiga yuklansin. 
 1. Ushbu Ustav O‘zbekiston Respublikasi “O‘zarxiv” agentligi huzuridagi Arxiv ishi va ish yuritish bo‘yicha malaka oshirish ilmiy-metodik markazining (keyingi o‘rinlarda — Markaz) maqomi, asosiy vazifalari va funksiyalari, huquq va majburiyatlarini, shuningdek, faoliyatini tashkil etish tartibini belgilaydi.
 2. Markaz davlat muassasasi shaklidagi yuridik shaxs hisoblanadi hamda arxivlar, idoraviy arxivlar xodimlari (arxivariuslar) hamda arxiv ishi va ish yuritish sohasidagi boshqa xodimlarning malakasini oshiradi, ushbu yo‘nalishda o‘quv, ilmiy-metodik ishlarni amalga oshiradi, yangi ilg‘or texnologiyalarni joriy etadi, arxiv ishi va ish yuritish tizimida axborot-kommunikatsiya texnologiyalaridan samarali foydalanish masalalarida uzluksiz metodik xizmat ko‘rsatadi. 
 3. Markaz o‘z faoliyatini O‘zbekiston Respublikasi Konstitutsiyasi va qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari, farmoyishlari, O‘zbekiston Respublikasi Vazirlar Mahkamasining qaror va farmoyishlari, O‘zbekiston Respublikasi “O‘zarxiv” agentligining (keyingi o‘rinlarda — Agentlik) buyruq va farmoyishlari hamda boshqa qonunchilik hujjatlariga, shuningdek, ushbu Ustavga muvofiq amalga oshiradi. 
 4. Markaz yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga, shaxsiy g‘azna hisobvaraqlariga, bank hisobvaraqlariga, shu jumladan xorijiy valyutadagi bank hisobvaraqlariga egadir. 
 5. Markaz bevosita Agentlikka bo‘ysunadi. Agentlik Markaz faoliyatiga rahbarlik qiladi.
 6. Markazning rasmiy nomi:
 a) davlat tilida:
 to‘liq nomi — O‘zbekiston Respublikasi “O‘zarxiv” agentligi huzuridagi Arxiv ishi va ish yuritish bo‘yicha malaka oshirish ilmiy-metodik markazi;
 qisqa nomi — Arxiv ishi va ish yuritish markazi;
 b) ingliz tilida: 
 to‘liq nomi — Center for Scientific and Methodological Support and Advanced trainingof specialists in Archival Affairs and Record Keeping under the Uzarhive Agency of the Republic of Uzbekistan;
 qisqa nomi — Center of Archival Affairs and Record Keeping;
 v) rus tilida:
 to‘liq nomi — Sentr po nauchno-metodicheskomu obespecheniyu i povisheniyu kvalifikatsii spetsialistov po arxivnomu delu i deloproizvodstvu pri Agentstve “Uzarxiv” Respubliki Uzbekistan;
 qisqa nomi — Sentr arxivnogo dela i deloproizvodstva.
 7. Quyidagilar Markazning asosiy vazifalari hisoblanadi:
 arxiv ishi va ish yuritish sohasida xodimlar malakasini oshirish;
 arxiv ishi va ish yuritish bo‘yicha xodimlarning kasbiy malakasini oshirish, arxiv ishi va ish yuritish tizimida zamonaviy texnologiyalarni joriy etish;
 o‘quv jarayoniga zamonaviy innovatsion texnologiyalarni, o‘qitishning samarali shakllari va usullarini joriy etish;
 arxivlar faoliyatining samaradorligini oshirish bo‘yicha metodik ishlarni tashkil etish;
 xalqaro aloqalarni kengaytirish va mustahkamlash, konferensiyalar, ko‘rgazmalar va boshqa tadbirlar o‘tkazish orqali arxiv ishi va ish yuritish sohasida mamlakatimiz yutuqlarini xalqaro darajada keng yoritish, xorijiy muassasalar bilan hamkorlik qilish. 
 8. Markaz unga yuklangan asosiy vazifalarga muvofiq quyidagi funksiyalarni bajaradi:
 a) arxiv ishi va ish yuritish sohasida xodimlar malakasini oshirish sohasida:
 arxiv ishi va ish yuritish bo‘yicha xodimlarni malakasini oshirish tizimini takomillashtirish borasida ilmiy-tadqiqot ishlarini olib borish; 
 arxiv ishi va ish yuritish bo‘yicha xodimlarning malakasini oshirishni rivojlantirish istiqbollarini prognozlashtirish, davlat dasturlarini ishlab chiqishda qatnashish;
 malaka oshirish kurslarining o‘quv rejalari va dasturlari tizimli ravishda takomillashtirilishini ta’minlash;
 b) arxiv ishi va ish yuritish bo‘yicha xodimlarning kasbiy malakasini oshirish, arxiv ishi va ish yuritish tizimida zamonaviy texnologiyalarni joriy etish sohasida:
 o‘quv jarayoniga zamonaviy axborot-kommunikatsiya texnologiyalarini keng joriy etishni hisobga olgan holda, o‘quv rejalari va dasturlari tizimli ravishda takomillashtirilishini ta’minlash;
 arxivchi va ish yurituvchi xodimlarning malakasini oshirish mazmuni va sifatini takomillashtirishga qaratilgan takliflarni belgilangan tartibda Agentlikka kiritish; 
 v) o‘quv jarayoniga zamonaviy innovatsion texnologiyalarni, o‘qitishning samarali shakllari va usullarini joriy etish sohasida:
 arxiv ishi va ish yuritish bo‘yicha xodimlar malakasini oshirish jarayonlarini muvofiqlashtirish;
 ta’lim dasturlarining uzluksizligi va izchilligini hisobga olgan holda, ijodiy tafakkurni rivojlantirishga qaratilgan o‘qitishning interaktiv usullaridan foydalanish orqali arxiv ishi va ish yuritish bo‘yicha xodimlarning malakasini oshirish yuzasidan o‘quv rejalari va dasturlarini, o‘quv-metodik va normativ hujjatlarni ishlab chiqish; 
 arxiv ishi va ish yuritish bo‘yicha xodimlar malakasini oshirish bo‘yicha xalqaro tajribani, shuningdek, jahonning eng yaxshi ta’lim muassasalari yutuqlarini umumlashtirish asosida ilmiy asoslangan innovatsiyalarni joriy etish; 
 arxiv ishi va ish yuritish bo‘yicha xodimlar malakasini oshirishning barcha bosqichlarida saboq berishning innovatsion metodikalarini ishlab chiqish va joriy etishga yo‘naltirilgan ilmiy-tadqiqotlar o‘tkazish hamda ilmiy-amaliy va tadqiqot ishlari uchun xorijiy mutaxassislarni jalb etish; 
 arxiv ishi va ish yuritish bo‘yicha xodimlar malakasini oshirishda ta’lim jarayonining yuqori darajasini ta’minlash, ilmiy tadqiqotlarga intilish, mustaqil fikrlash ko‘nikmalari va ijodiy mahoratni rivojlantirish; 
 g) arxivlar faoliyatining samaradorligini oshirish bo‘yicha metodik ishlarni tashkil etish sohasida:
 o‘quv-mashg‘ulot jarayoni sifatini oshirishga, arxivchi va ish yurituvchilar qobiliyatini rivojlantirish va rag‘batlantirishga qaratilgan tadbirlar (konferensiyalar, seminar-treninglar, tanlovlar) tashkil etish;
 arxiv ishi va ish yuritish bo‘yicha xodimlarning o‘z sohasini bilishini rivojlantirish va oshirishda o‘qitishning interaktiv va zamonaviy usullarini, metodik materiallar, yordam ko‘rsatishning samarali shakllarini ishlab chiqish, sinab ko‘rish va o‘quv-mashg‘ulot jarayoniga joriy etish;
 malaka oshirishning samarali shakllarini (to‘g‘ridan to‘g‘ri malaka oshirish, ilmiy-tadqiqot muassasasida, xorijda tajriba orttirish, mustaqil o‘qib bilim olish, va boshqa shakllarini) joriy etishning tashkiliy-metodik asoslarini ishlab chiqish;
 ilmiy-metodik axborotni umumlashtirish va tarqatish, jurnallar, turli xil metodik materiallar, gazetalar, to‘plamlar, tavsiyanomalar va qo‘llanmalar tayyorlash;
 milliy va xalqaro ilg‘or tajribadan foydalangan holda, arxiv ishi va ish yuritish bo‘yicha xodimlar mahoratini oshirish dasturlari, metodik tavsiyanomalar, qo‘llanma hamda ilmiy-metodik ishlanmalar bilan ta’minlash;
 arxiv ishi va ish yuritish bo‘yicha xodimlar malakasini oshirish kurslarining o‘quv-metodik bazasini shakllantirish;
 arxiv ishi va ish yuritish sohasini rivojlantirish konsepsiyalari va prognozlarini ishlab chiqish, Agentlik tizimidagi arxiv muassasalarining asosiy faoliyati uchun uslubiy va boshqa hujjatlar loyihalarini ishlab chiqish, boshqaruv sohasidagi tadqiqotlar olib borish; 
 davlat va nodavlat tashkilotlarining so‘rovlariga muvofiq shartnoma asosida idoraviy arxivlarda O‘zbekiston Respublikasi Milliy arxiv fondi tarkibidagi hamda boshqa turdagi hujjatlarini jamlash, hisobga olish, saqlash va ulardan foydalanishning xolati to‘g‘risida o‘rganishlar o‘tkazish, xulosalar tayyorlash va ilmiy-amaliy yordam ko‘rsatish;
 hujjatlarni uzoq muddat saqlash uchun fizik-kimyoviy va biologik sharoitlarni o‘rganish, hujjatlarni ta’mirlash va qayta tiklash, shuningdek, biologik himoya vositalari, usullari va texnologiyalarini takomillashtirish yuzasidan tadqiqotlar olib borish;
 davlat va nodavlat arxivlari, shuningdek, idoraviy arxivlarga shartnoma asosida arxiv hujjatlarini jamlash, hisobga olish, saqlash va ulardan foydalanish bo‘yicha ilmiy va uslubiy hujjatlarni ishlab chiqish;
 d) xalqaro aloqalarni kengaytirish va mustahkamlash, konferensiyalar, ko‘rgazmalar va boshqa tadbirlar o‘tkazish orqali arxiv ishi va ish yuritish sohasida mamlakatimiz yutuqlarini xalqaro darajada keng yoritish, xorijiy muassasalar bilan hamkorlik qilish sohasida:
 sohadagi xalqaro tajribalarni arxiv ishi va ish yuritish bo‘yicha xodimlar malakasini oshirish jarayoniga tatbiq etish;
 xorijiy va mamlakatimizning malakali amaliyotchi xodimlarini ta’lim jarayoniga jalb etgan holda, arxiv ishi va ish yuritish bo‘yicha xodimlar hamda dars beradigan o‘qituvchilar tarkibining kasbiy tayyorgarligini uzluksiz rivojlantirib borish;
 malaka oshirish kurslari tinglovchilarining zamonaviy axborot-kommunikatsiya texnologiyalarini samarali o‘zlashtirishi uchun tegishli shart-sharoitlar yaratish;
 malaka oshirish sohasida xalqaro aloqalarni kengaytirish va mustahkamlash, mamlakatimiz yutuqlarini xalqaro darajada keng yoritish; 
 konferensiyalar, ko‘rgazmalar va boshqa tadbirlar o‘tkazish, xorijiy ta’lim muassasalari bilan hamkorlik qilish.
 9. Markaz o‘ziga yuklangan asosiy vazifalar va funksiyalarni amalga oshirish uchun quyidagi huquqlarga ega:
 Agentlikka ta’lim mazmunini takomillashtirish va samaradorligini oshirish bo‘yicha takliflar kiritish;
 shaxsga doir ma’lumotlar to‘g‘risidagi qonunchilikka rioya qilgan holda davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari hamda boshqa tashkilot va muassasalardan arxiv hamda ish yurituvchi xodimlar bo‘yicha ma’lumotlar olish;
 arxiv ishi va ish yuritish bo‘yicha xodimlar malakasini oshirish bo‘yicha dasturlar, o‘quv qo‘llanmalari, ilmiy asarlar to‘plamlari, ilmiy-amaliy konferensiyalar materiallari, metodik ko‘rsatmalar hamda qo‘llanmalar tayyorlash;
 aholiga, turli tashkilotlarga pulli ta’lim xizmatlari va boshqa xizmatlar ko‘rsatish, shuningdek, qonunchilik hujjatlarida taqiqlanmagan va asosiy faoliyatga zid bo‘lmagan faoliyatning barcha turlarini amalga oshirish hamda xizmatlar narxlarini mustaqil belgilash;
 yuqori mehnat ko‘rsatkichlari uchun Markaz xodimlarini davlat va idoraviy mukofotlar bilan mukofotlash to‘g‘risida Agentlikka takliflar kiritish;
 malaka oshirish bo‘yicha faoliyat sifati va samaradorligini ta’minlash choralarini ko‘rish;
 hamkorlik doirasida mualliflik ishlarini ishlab chiqishga tajribali xodimlar, pedagoglar va xodimlarni jalb qilish (zarur hollarda shartnomalar asosida);
 qonunchilik hujjatlariga kiritilgan o‘zgartirishlarga muvofiq o‘quv dasturlariga tuzatishlar kiritish;
 o‘z vakolatlari doirasida xalqaro va xorijiy tashkilotlar bilan hamkorlik qilish;
 xorijlik tajribali xodimlarni jalb qilgan holda, ilg‘or xorijiy tajribani joriy etish maqsadida arxiv ishi va ish yuritish bo‘yicha xodimlar malakasini muntazam oshirish uchun qisqa muddatli va aniq maqsadga yo‘naltirilgan kurslarni tashkil etish;
 xodimlarni o‘qitish, seminarlar va konferensiyalarda qatnashish uchun xorijga tajriba almashish va innovatsion pedagogika texnologiyalarini va ilg‘or metodikalarni o‘rganish bo‘yicha tajriba orttirishga yuborish;
 o‘z faoliyatini ommaviy axborot, shu jumladan Internet jahon axborot tarmoqlarida keng yoritish.
 Markaz qonunchilik hujjatlariga muvofiq boshqa huquqlarga ham ega bo‘lishi mumkin.
 10. Markaz:
 ushbu Ustavda belgilangan asosiy vazifalar va funksiyalar bajarilishini ta’minlashga;
 Markaz daromadlarining istiqbolli ko‘rsatkichlari bajarilishining natijadorligini tahlil qilishga va mablag‘lar tushishiga salbiy ta’sir ko‘rsatuvchi aniqlangan kamchiliklarni bartaraf etish yuzasidan tegishli choralar ko‘rishga;
 o‘z faoliyati to‘g‘risida Agentlik direktoriga hisobot berishga majburdir.
 Markaz qonunchilik hujjatlariga muvofiq boshqa majburiyatlarni ham olishi mumkin.
 11. Markaz o‘z faoliyatida bevosita Agentlikka bo‘ysunadi va unga hisobot beradi.
 12. Markazga O‘zbekiston Respublikasi “O‘zarxiv” agentligi direktori tomonidan belgilangan tartibda lavozimga tayinlanadigan va lavozimdan ozod etiladigan direktor rahbarlik qiladi.
 13. Markaz direktori bir nafar o‘rinbosarga ega bo‘ladi.
 Markaz direktorining o‘rinbosari O‘zbekiston Respublikasi “O‘zarxiv” agentligi direktori bilan kelishilgan holda, Markaz direktori tomonidan lavozimga tayinlanadi va lavozimdan ozod etiladi. 
 14. Markaz direktori:
 Markazga yuklangan asosiy vazifalar va funksiyalarga muvofiq Markaz faoliyatini tashkil etadi, Markazning shtat jadvalini shakllantiradi, Markaz nomidan mehnat shartnomalarini, boshqa shartnomalar va hujjatlarni imzolaydi;
 ushbu Ustavga va boshqa qonunchilik hujjatlariga muvofiq boshqa vakolatlarni amalga oshiradi.
 15. Markaz faoliyati quyidagi manbalar hisobidan moliyalashtiriladi:
 shartnoma asosida pulli o‘qitishdan tushadigan mablag‘lar;
 O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ajratiladigan grantlar;
 yuridik va jismoniy shaxslarning xomiylik xayriyalari;
 xo‘jalik faoliyati yuritishdan tushadigan mablag‘lar;
 qonunchilik hujjatlari bilan taqiqlanmagan boshqa manbalar.
 16. Shartnoma asosida malaka oshirish kurslari uchun xarajatlar smetasi Markaz tomonidan tuziladi va belgilangan tartibda Agentlik tomonidan tasdiqlanadi.
 Xarajatlar smetasida kursning o‘quv rejasi va dasturida nazarda tutilgan barcha dars mashg‘ulotlari uchun to‘lanadigan soatbay haq, Markazning moddiy-texnik ta’minoti, kursni tashkil etish va o‘tkazishga jalb etilgan (rahbar, pedagog va texnik) xodimlarga to‘lanadigan ish haqi, ularni rag‘batlantirish, shuningdek, to‘lanadigan soliqlar uchun mablag‘lar nazarda tutiladi.
 Shartnoma asosida tashkil etiladigan kurslarda o‘qish uchun mablag‘ tinglovchini yuborayotgan tashkilot yoki tinglovchi tomonidan qoplanadi.
 17. Mehnatga haq to‘lash jamg‘armasi va qonunchilik hujjatlarida taqiqlanmagan boshqa manbalar Markaz xodimlariga ish haqi to‘lash va ularni moddiy rag‘batlantirish manbalari hisoblanadi.
 18. Markaz o‘z faoliyatini O‘zbekiston Respublikasining qonun hujjatlari va zamonaviy talablari asosida, shuningdek, xalqaro standartlar va rivojlangan davlatlarning ilg‘or tajribasini hisobga olgan holda ishlab chiqilgan xodimlar malakasini oshirishga qo‘yiladigan davlat ta’lim talablari asosida amalga oshiradi. 
 19. Arxiv ishi va ish yuritish bo‘yicha malaka oshirish kurslari ushbu Ustavga 1-ilovaga muvofiq tashkil etiladi.
 Markazning o‘quv dasturlari xodimlar malakasini oshirishga qo‘yiladigan davlat ta’lim talablariga asosan ishlab chiqiladi.
 20. Markazga o‘qishga yuboriladigan xodimlar kasbiy yo‘nalishi bo‘yicha guruhlarga bo‘lingan holda o‘qitiladi, ularning o‘qish vaqti va muddati Markaz tomonidan tasdiqlanadigan taqsimot-rejalarga muvofiq belgilanadi.
 To‘lov-shartnoma asosida tinglovchilarni o‘qitish muddati buyurtmachi tashkilot bilan Markaz o‘rtasida tuziladigan shartnoma asosida belgilanadi.
 O‘qishga yuborilgan xodimlarning Markazga yetib kelishi taqsimot-rejalarga asosan tegishli tashkilotlar tomonidan ta’minlanadi.
 21. Arxiv ishi va ish yuritishning zamonaviy talablari va jarayonlarini hisobga olgan holda davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari hamda boshqa tashkilotlarning arxiv va ish yurituvchi xodimlari uch yilda kamida bir marta malakasini oshirib boradilar.
 22. Arxiv ishi va ish yuritish bo‘yicha malaka oshirish dasturlarini o‘zlashtirish muddati o‘quv rejasiga kiritilgan fanlar soni hamda ularning yuklamalari hajmidan kelib chiqib belgilanadi va 1 haftadan (36 soatdan) kam bo‘lmasligi shart (qisqa muddatli malaka oshirish kurslari bundan mustasno). 
 23. Auditoriya mashg‘ulotlarining barcha turlari 80 daqiqa davom etadi, o‘quv mashg‘ulotlari oralig‘idagi tanaffus kamida 10 daqiqani tashkil etadi.
 24. Malaka oshirish kurslari tinglovchilarining bilimi test sinovlari asosida baholanadi.
 Tinglovchilar bilan yakuniy test sinovi malaka oshirish kursi dasturiga asosan o‘tilgan mavzular bo‘yicha o‘tkaziladi. Test sinovi natijalari “sinovdan o‘tdi” yoki “sinovdan o‘tmadi” deb qayd etiladi.
 Arxiv ishi va ish yuritish markazi o‘quv dasturlarida nazarda tutilgan barcha talablarni bajargan va test sinovini muvaffaqiyatli topshirgan tinglovchilarga mazkur Ustavga 2-ilovaga muvofiq belgilangan namunadagi sertifikat beriladi.
 Test sinovini topshirmagan tinglovchiga malaka oshirish kursini tinglaganligi to‘g‘risida ma’lumotnoma beriladi. 
 25. Test sinovini topshirmagan tinglovchilar to‘g‘risida o‘quv kurslari tomonidan ularni yuborgan tegishli tashkilotlarga xabar qilinadi. Agar tinglovchilar test sinovi natijalaridan norozi bo‘lsa, ular test sinovi natijalari e’lon qilingan vaqtdan boshlab 10 kun mobaynida Markaz direktori nomiga yozilgan ariza bilan murojaat qilishlari mumkin. Bu holda Markaz direktorining buyrug‘i bilan o‘qituvchilar tarkibi va o‘quv kursining amaliyotchi xodimlarining kamida uch nafar vakilidan iborat tarkibda apellatsiya komissiyasi tuziladi.
 Apellatsiya komissiyasi tinglovchilarning arizasini ko‘rib chiqib, shu kunning o‘zida xulosa beradi.
 26. Test sinovida uzrli sabab bilan qatnashmagan tinglovchilar test sinovida keyingi guruh tinglovchilari bilan birga qatnashishi mumkin.
 27. Malaka oshirish kursini uzrli sababga ko‘ra oxirigacha tamomlamagan tinglovchilar kurslarni keyingi guruh bilan birga tamomlashi mumkin.
 28. Davlat va xo‘jalik boshqaruvi organlari, mahalliy ijro etuvchi hokimiyat organlari hamda boshqa tashkilotlar:
 shaxsga doir ma’lumotlar to‘g‘risidagi qonunchilikka rioya qilgan holda, navbatdagi kalendar yilga arxiv ishi va ish yuritish bo‘yicha xodimlar haqida ma’lumotlarni ularning familiyasi, ismi va otasining ismi, qachon va qaysi ta’lim muassasasini bitirganligi, diplom bo‘yicha mutaxassisligi, ish joyi va staji, lavozimi, oxirgi malaka oshirgan vaqtini ko‘rsatgan holda Markazga taqdim etadi; 
 tasdiqlangan reja va jadval asosida arxiv ishi va ish yuritish bo‘yicha xodimlarning belgilangan muddatda Markazga o‘qishga yetib borishlarini ta’minlaydi.
 1. Ushbu Nizom O‘zbekiston Respublikasi “O‘zarxiv” agentligi huzuridagi Arxiv ishini rivojlantirish jamg‘armasi (keyingi o‘rinlarda — Jamg‘arma) mablag‘larini shakllantirish va ulardan foydalanish tartibini belgilaydi.
 2. Jamg‘arma yuridik shaxs hisoblanmaydi va uning mablag‘lari O‘zbekiston Respublikasi Moliya vazirligining G‘aznachiligida ochilgan O‘zbekiston Respublikasi “O‘zarxiv” agentligining (keyingi o‘rinlarda — Agentlik) budjetdan tashqari shaxsiy g‘azna hisobvarag‘ida jamlanadi va ushbu Nizomda belgilangan maqsadlarga sarflanadi.
 3. Jamg‘arma faoliyati ushbu Nizomga ilovada keltirilgan sxemaga muvofiq tashkil etiladi. 
 4. Jamg‘arma mablag‘lari quyidagi manbalardan shakllantiriladi:
 O‘zbekiston Milliy arxivi, O‘zbekiston Ilmiy-texnika va tibbiyot hujjatlari milliy arxivi, O‘zbekiston Kinofotofono hujjatlari milliy arxivi, Qoraqolpog‘iston Respublikasi markaziy davlat arxivi, Toshkent shahar markaziy davlat arxivi, viloyat, shahar, tuman davlat arxivlari va ularning filiallarining (shaxsiy tarkib hujjatlari davlat arxivlaridan tashqari) pulli xizmat ko‘rsatishdan olingan daromadining 20 foizi miqdoridagi yillik majburiy ajratmalar; 
 O‘zbekiston Respublikasi “O‘zarxiv” agentligi huzuridagi Arxiv ishi va ish yuritish bo‘yicha malaka oshirish ilmiy-metodik markazining (keyingi o‘rinlarda — Markaz) pulli xizmat ko‘rsatishdan olingan daromadining 30 foizi miqdoridagi ajratmalar;
 Jamg‘arma mablag‘larini tijorat banklari depozitlariga qo‘yishdan olingan daromadlar;
 yuridik va jismoniy shaxslarning xomiylik xayriyalari;
 xalqaro tashkilotlarning grantlari;
 qonunchilik hujjatlari bilan taqiqlanmagan boshqa manbalar.
 5. Jamg‘armaga mazkur Nizomning 4-bandida ko‘rsatilgan tashkilotlar hamda Markazning pulli xizmat ko‘rsatishdan olingan daromadining majburiy ajratmalari har chorak yakuni bo‘yicha keyingi oyning 25 sanasidan kechiktirmay tushirilishi shart. 
 6. Jamg‘armaga davlat arxivlarining pulli xizmat ko‘rsatishdan olingan daromadining majburiy ajratmalari hajmining to‘g‘ri belgilanishi hamda belgilangan muddatda o‘tkazilishi yuzasidan mas’uliyat Qoraqolpog‘iston Respublikasi, viloyatlar va Toshkent shahar arxiv ishi hududiy boshqarmalari boshliqlari, O‘zbekiston Milliy arxivi, O‘zbekiston Ilmiy-texnika va tibbiyot hujjatlari milliy arxivi, O‘zbekiston Kinofotofono hujjatlari milliy arxivi, Qoraqolpog‘iston Respublikasi markaziy davlat arxivi, Toshkent shahar markaziy davlat arxivi, viloyat, shahar, tuman davlat arxivlari va ularning filiallari rahbarlari zimmasiga yuklanadi. 
 7. Jamg‘armaning vaqtincha bo‘sh turgan mablag‘lari Agentlik tomonidan O‘zbekiston Respublikasi tijorat banklarining depozit hisobvaraqlariga joylashtirilishi mumkin.
 8. Jamg‘armaning joriy yilda foydalanilmagan mablag‘lari keyingi yilga o‘tadi.
 9. Jamg‘arma mablag‘laridan quyidagi maqsadlarda foydalaniladi:
 a) davlat arxivlarining binolari va saqlovxonalarida qurilish, rekonstruksiya qilish, mukammal va joriy ta’mirlash ishlarini (loyiha-smeta hujjatlarini ishlab chiqish xarajatlarini inobatga olgan holda) amalga oshirishga, ularning moddiy holatini yaxshilash, shu jumladan zarur zamonaviy uskunalar, mebel, inventarlar bilan jihozlash, kuzatuv, nazorat, yong‘in xavfsizligi va identifikatsiya tizimlari, vositalari va qurilmalari bilan ta’minlash va boshqa tovar-moddiy qimmatliklar xarid qilish;
 b) axborot-kommunikatsiya, multimedia va tarmoq qurilmalari, texnikalari, vositalari hamda dasturiy ta’minotlarni xarid qilish, zamonaviy texnologiyalarni joriy etish, axborot-ta’lim resurslarini ishlab chiqish, ish jarayonini avtomatlashtirishga xizmat qiluvchi tizimlarni yaratish, Agentlik, hududiy boshqarmalar va davlat arxivlari o‘rtasida elektron axborot almashinuvini tashkil etish, interaktiv resurslar va ma’lumotlar bazasini shakllantirish, ularni ishchi holatda saqlash va xizmat ko‘rsatish;
 v) xorijiy davlatlardan O‘zbekiston tarixiga oid arxiv hujjatlari yoki ularning nusxalarini qaytarish; 
 g) jismoniy va yuridik shaxslardan arxiv hujjatlarini sotib olish;
 d) Agentlik faoliyati bilan bog‘liq masalalar bo‘yicha xorijiy davlatlar, xalqaro tashkilotlar delegatsiyalarining O‘zbekiston Respublikasiga tashriflarini tashkil etish, shu jumladan: 
 Agentlik xarajatlarini, shuningdek, konferensiyalar, simpoziumlar, seminarlar, treninglar va davra suhbatlarini o‘tkazish xarajatlarini qoplash, suvenirlar, mahsulotlar, bukletlar va axborot-ma’rifiy materiallarni xarid qilish;
 respublikada va xorijiy mamlakatlarda o‘tkaziladigan konferensiyalar, seminarlar va boshqa tadbirlarda ishtirok etish va ularni o‘tkazish;
 xorijiy mehmonlarning tashrifi bilan bog‘liq xarajatlarni qoplash;
 e) Agentlik xodimlarini moddiy rag‘batlantirish, mukofotlash, ijtimoiy himoya qilish, o‘qitish va malakasini oshirish;
 j) Agentlik, uning hududiy boshqarmalari va idoraviy bo‘ysunuvidagi tashkilotlari moddiy-texnik bazasini mustahkamlash;
 z) Agentlik, uning hududiy boshqarmalari va idoraviy bo‘ysunuvidagi tashkilotlari xodimlarini xorijiy davlatlarning arxiv, ilmiy-tadqiqot, ta’lim va boshqa muassasalarida o‘qitish, malakasini oshirish va stajirovkadan o‘tkazish, tajriba almashish;
 i) Agentlik, uning hududiy boshqarmalari va idoraviy bo‘ysunuvidagi tashkilotlari xodimlariga mamlakatda va xorijdagi rejadan tashqari xizmat safarlari xarajatlarini qoplash uchun to‘lab berish;
 k) qonunchilikda taqiqlanmagan Agentlik faoliyatini rivojlantirishga yo‘naltirilgan boshqa tadbirlar.
 10. Jamg‘arma mablag‘lari Agentlik markaziy apparatining quyidagi xarajatlariga yo‘naltirilishi mumkin:
 Agentlikning moddiy-texnik bazasini mustahkamlash, shu jumladan axborot-kommunikatsiya jihozlari, mebel, inventarlar va transport vositalarini xarid qilish, rekonstruksiya, ta’mirlash va obodonlashtirish ishlari bilan bog‘liq xarajatlar;
 xodimlarning lavozim maoshiga har oylik ustamalar, mukofotlar berish va ijtimoiy muhofaza qilish (yo‘lkira va ovqatlanish xarajatlari uchun qo‘shimcha haqlar ko‘rinishida) xarajatlarini amalga oshirish.
 Agentlik markaziy apparati xodimlarining lavozim maoshiga har oylik ustamalar, mukofotlar, ularga moddiy yordam berish va ularni ijtimoiy muhofaza qilish O‘zbekiston Respublikasi “O‘zarxiv” agentligi va uning tarkibiga kiruvchi arxiv ishi hududiy boshqarmalari xodimlarini moddiy rag‘batlantirish tartibiga asosan amalga oshiriladi.
 11. Jamg‘armadan mablag‘ ajratishga oid murojaatlar Agentlikning hududiy boshqarmalari, O‘zbekiston milliy arxivlari va idoraviy bo‘ysunuvidagi tashkilotlari tomonidan ushbu xarajatlarni asoslovchi tegishli hujjatlar bilan birga Agentlikka taqdim etiladi.
 Hujjatlarning asoslanganligi va sifati, keltirilgan ma’lumotlarning to‘g‘riligi yuzasidan hududiy boshqarma boshliqlari, O‘zbekiston milliy arxivlari va idoraviy bo‘ysunuvidagi tashkilotlari rahbarlari javobgardir.
 12. Jamg‘arma mablag‘laridan foydalanish uning tasdiqlangan daromadlar va xarajatlar smetasi asosida amalga oshiriladi.
 Jamg‘armaning daromadlar va xarajatlar smetasi budjet to‘g‘risidagi qonunchilik hujjatlarida belgilangan tartibda tuziladi, Agentlik direktori tomonidan tasdiqlanadi va ro‘yxatdan o‘tkaziladi.
 13. Jamg‘armaning daromadlar va xarajatlar smetasiga tegishli o‘zgartirish va qo‘shimchalar faqat Agentlik direktori o‘rinbosarlari, Qoraqalpog‘iston Respublikasi, viloyatlar va Toshkent shahar arxiv ishi hududiy boshqarmalari boshliqlari, O‘zbekiston milliy arxivlari direktorlari, Markaz direktorining asosli yozma murojaati asosida Jamg‘armani boshqarish Kengashi roziligi bilan amalga kiritiladi.
 14. Jamg‘arma faoliyatini boshqarish va uning mablag‘larini taqsimlash uchun Jamg‘armani boshqarish Kengashi (keyingi o‘rinlarda — Kengash) tashkil etiladi.
 Kengash Agentlik, hududiy boshqarmalar va davlat arxivlarining 21 — 23 nafar rahbar va mas’ul xodimlaridan iborat tarkibda shakllantiriladi. Kengashning shaxsiy tarkibi, qoidaga ko‘ra, bir yilda bir marta Agentlik direktori tomonidan tasdiqlanadi. 
 Kengash a’zolari Kengash tarkibida o‘z faoliyatini jamoatchilik asosida amalga oshiradi.
 Kengash ishtirok etishning ixtiyoriyligi va Kengash vakolatiga tegishli masalalarni hal etishda uning barcha a’zolarining teng huquqliligi tamoyillari asosida shakllantiriladi.
 Kengash, qoidaga ko‘ra, Kengash raisi, rais o‘rinbosari, kotib va a’zolaridan iborat tarkibda shakllantiriladi. 
 Agentlik direktori lavozimiga ko‘ra Kengash raisi hisoblanadi.
 15. Quyidagilar Kengashning asosiy vazifalari hisoblanadi:
 hisobot yili yakuni bo‘yicha Jamg‘arma mablag‘larining daromadlari va xarajatlari to‘g‘risidagi hisobotlarni ko‘rib chiqish va tasdiqlash; 
 Jamg‘arma mablag‘laridan maqsadli va samarali foydalanilishini nazorat qilish.
 16. Kengash a’zolarining vazifalari quyidagilardan iborat:
 Kengash majlislarida ko‘rib chiqiladigan masalalarni muhokama qilish va hal etishda ishtirok etish; 
 arxiv ishi va ish yuritish tizimini rivojlantirishning dolzarb masalalari bo‘yicha Kengashga takliflar kiritish;
 Kengash tomonidan ko‘rib chiqiladigan masalalar bo‘yicha ovoz berish.
 Kengash a’zolari majlisda shaxsan qatnashadi. Qatnashishning imkoni bo‘lmagan taqdirda, Kengash a’zosi majlisning kun tartibi bo‘yicha o‘z fikrini yozma ravishda taqdim etishga haqlidir. 
 17. Kengash raisi:
 Kengash majlisi kun tartibini belgilaydi va uni chaqiradi;
 Kengash qarorlarini tasdiqlaydi va ularning bajarilishini nazorat qiladi;
 Kengash a’zolariga yuklangan vazifalar bajarilishi yuzasidan ularning ishini muvofiqlashtiradi;
 Kengashning samarali ishlashini ta’minlash uchun boshqa vakolatlarni amalga oshiradi.
 18. Kengash kotibi:
 Kengash majlisiga barcha zarur hujjatlarning o‘z vaqtida tayyorlanishini ta’minlaydi;
 majlisni o‘tkazish muddatlari va joyini Kengash raisi bilan kelishadi;
 kun tartibi masalalari bo‘yicha Kengash majlislari o‘tkazilishini tashkil etadi;
 Kengash a’zolari va taklif etilgan shaxslarni majlisning sanasi, vaqti, joyi va kun tartibi loyihasidan xabardor qiladi;
 Kengash qarorlari bajarilishi monitoringini yuritadi;
 Kengash bayonnomalarini rasmiylashtiradi va tasdiqlangan bayonnomalarni Kengash a’zolariga va boshqa manfaatdor tashkilotlarga yuboradi.
 Kengash kotibi Kengash a’zosi hisoblanadi.
 19. Kengash o‘z majlislarini zaruratga ko‘ra, biroq har chorakda kamida bir marta o‘tkazadi.
 20. Kengash majlisini Kengash raisi, u bo‘lmagan taqdirda esa — Kengash raisi o‘rinbosari olib boradi.
 21. Kengash majlisi unda Kengash a’zolarining kamida uchdan ikki qismi qatnashgan taqdirda, o‘tkazilgan hisoblanadi.
 22. Majlisni o‘tkazish uchun kvorum yoxud rais yoki uning o‘rinbosari bo‘lmaganda, Kengash majlisini o‘tkazishning yangi sanasi e’lon qilinadi.
 23. Kengash majlisida ko‘rib chiqiladigan masalalarning xususiyatiga ko‘ra davlat organlari va boshqa tashkilotlarning rahbarlari va mutaxassislari, davlat arxivlarining xodimlari taklif etilishi mumkin.
 24. Kengash qarori Kengashning majlisda qatnashgan a’zolarining oddiy ko‘pchilik ovozi bilan qabul qilinadi. Ovozlar teng bo‘lgan taqdirda, Kengash raisining ovozi hal qiluvchi hisoblanadi.
 Jamg‘armaning daromadlari va xarajatlarining yillik moliyaviy rejasini, shuningdek, Kengash mablag‘laridan foydalanilishini tasdiqlash masalalari bo‘yicha qaror Kengashning majlisda qatnashgan a’zolari uchdan ikki qismining ovozi bilan qabul qilinadi.
 Kengash qarorlari Kengash majlisining bayonnomasi bilan rasmiylashtiriladi. Kengash majlisining bayonnomasi Kengash raisi tomonidan tasdiqlanadi hamda direktor buyrug‘i asosida amalga oshiriladi.
 25. Agentlikning buxgalteriya bo‘limi Jamg‘armaning ishchi organi hisoblanadi.
 Jamg‘arma hisobidan uning faoliyatini yuritish uchun ikki nafar bosh mutaxassis lavozimi shtat birligini saqlashga ruxsat etiladi.
 26. Ishchi organ:
 Jamg‘armaning daromadlari va xarajatlarining yillik moliyaviy rejasini ishlab chiqadi;
 daromadlar va xarajatlar smetalarini tayyorlaydi, shuningdek, ularga qonunchilik hujjatlarida belgilangan tartibda o‘zgartirishlar kiritadi;
 Jamg‘arma tushumlarini ko‘paytirish va uning mablag‘laridan samarali foydalanish bo‘yicha takliflar tayyorlaydi;
 hududiy boshqarma boshliqlari va O‘zbekiston milliy arxivlari, Arxiv ishi va ish yuritish markazi rahbarlarining Jamg‘armadan mablag‘ ajratishga oid murojaatlarini umumlashtiradi va Kengashga ko‘rib chiqish uchun materiallar tayyorlaydi;
 Jamg‘armaning tushumlar manbalari bo‘yicha daromadlari hamda asosiy xarajatlari yo‘nalishlari bo‘yicha hisobini yuritadi;
 har chorak yakuni bo‘yicha Jamg‘arma mablag‘laridan foydalanilishi to‘g‘risida hisobot tayyorlaydi hamda Kengashga ko‘rib chiqish va tasdiqlash uchun taqdim etadi.
 27. Jamg‘arma mablag‘larining hisobi va hisobotini yuritish hamda joriy xizmat ko‘rsatish ishlari Agentlikning buxgalteriya bo‘limi tomonidan amalga oshiriladi.
 28. Jamg‘arma mablag‘laridan foydalanish bo‘yicha hisob va hisobotlar Agentlikning budjetdan tashqari boshqa mablag‘laridan alohida yuritiladi.
 29. Jamg‘armaning daromadlar va xarajatlar smetasining ijrosi to‘g‘risidagi yillik hisobot Kengash tomonidan ko‘rib chiqiladi hamda har yili Agentlik hay’ati yig‘ilishida 15-aprelgacha tasdiqlanadi.
 30. Jamg‘armaning daromadlar va xarajatlar smetasi hamda uning ijrosi to‘g‘risidagi hisobotlar, shuningdek, tovarlar (ishlar, xizmatlar)ni xarid qilish bo‘yicha tuzilgan shartnomalar ro‘yxatlari Agentlikning rasmiy veb-saytlarida e’lon qilinadi.
 31. Jamg‘arma mablag‘laridan oqilona va maqsadli foydalanilishi yuzasidan davlat moliyaviy nazorati qonunchilik hujjatlarida belgilangan tartibda O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi hamda Agentlik buyrug‘i bilan tashkil etilgan tegishli ishchi guruhlar tomonidan amalga oshiriladi.
 32. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.
 33. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 1. Ushbu Nizom davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari va davlat boshqa tashkilotlarida (keyingi o‘rinlarda — davlat tashkilotlari) arxiv ishi va ish yuritish holati bo‘yicha davlat nazoratini amalga oshirish tartibini belgilaydi.
 2. Ushbu Nizomning qoidalari tadbirkorlik subyektlariga nisbatan tatbiq etilmaydi.
 3. O‘zbekiston Respublikasi “O‘zarxiv” agentligi (keyingi o‘rinlarda — Agentlik) davlat tashkilotlarida arxiv ishi va ish yuritish holati bo‘yicha davlat nazoratini (keyingi o‘rinlarda — davlat nazorati) amalga oshirish uchun mas’ul hisoblanadi.
 4. Viloyatlar, tumanlar va shaharlar miqyosidagi davlat tashkilotlarida davlat nazorati tegishlicha Qoraqalpog‘iston Respublikasi, viloyatlar va Toshkent shahar arxiv ishi hududiy boshqarmalari (keyingi o‘rinlarda — hududiy boshqarmalar) tomonidan tegishli mahalliy ijro etuvchi hokimiyat organlari bilan hamkorlikda amalga oshiriladi.
 Arxiv ishi va ish yuritish holati bo‘yicha me’yorlar va qoidalarning barcha buzilishlari to‘g‘risida davlat nazoratini amalga oshiruvchi organlar mahalliy ijro etuvchi hokimiyat organlarini xabardor qiladi, shuningdek, ko‘rsatib o‘tilgan buzilishlarning oldini olish bo‘yicha ularning takliflarini hisobga oladi.
 Davlat nazorati O‘zbekiston Respublikasi Konstitutsiyasi va qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining farmonlari, qarorlari va farmoyishlari, O‘zbekiston Respublikasi Vazirlar Mahkamasining qarorlari va farmoyishlari, ushbu Nizom va boshqa qonunchilik hujjatlari asosida amalga oshiriladi.
 5. Agentlikning davlat nazoratini amalga oshirish sohasidagi asosiy vazifalari quyidagilardan iborat:
 arxiv ishi va ish yuritish sohasidagi qonunchilik hujjatlari talablari buzilishining oldini olish, uni aniqlash va unga chek qo‘yish; 
 davlat tashkilotlarida arxiv ishi va ish yuritish holati bo‘yicha davlat nazoratini amalga oshirish hamda mazkur sohadagi faoliyatni muvofiqlashtirish; 
 arxiv ishi va ish yuritish sohasidagi normativ-huquqiy hujjatlar ijrosi nazoratini, arxivlarga hujjatlarni topshirishning belgilangan tartibiga va ularni saqlash rejimiga rioya etilishini ta’minlash; 
 idoraviy saqlov va arxiv saqlovi bosqichida arxiv fondlari va arxiv hujjatlari saqlovini takomillashtirish bo‘yicha chora-tadbirlarni amalga oshirish, shuningdek, arxiv hujjatlarini saqlash muddati tugamasdan turib noqonuniy yo‘q qilinishining oldini olish;
 axborot tashuvchilarning turidan qat’i nazar, arxiv hujjatlari va hujjat aylanishi bilan ishlashni tashkil etish, axborot-kommunikatsiya texnologiyalari yordamida hujjatlarni tayyorlash, ro‘yxatdan o‘tkazish, hisobga olish va ijrosini nazorat qilish, ularni joriy saqlashni tashkil etish bo‘yicha uslubiy hujjat ishlab chiqish va tarqatish;
 davlat tashkilotlarining hududiy boshqarmalarida ish yuritishni ta’minlash holati bo‘yicha tashkiliy-uslubiy rahbarlikni va nazoratni amalga oshirish; 
 arxiv ishi va ish yuritishning samaradorligini oshirish bo‘yicha ko‘rilayotgan tegishli chora-tadbirlar to‘g‘risida davlat tashkilotlarini xabardor qilish va ular tomonidan arxiv ishi va ish yuritish bilan bog‘liq majburiyatlarning o‘z vaqtida va sifatli bajarilishini ta’minlash;
 tizimli asosda arxiv ishi va ish yuritish sohasida huquqiy savodxonlikni va qonunchilikni qo‘llash madaniyatini oshirish, ushbu sohadagi qonunbuzarliklarning oldini olishga qaratilgan axborot-tushuntirish va ma’rifiy-tarbiyaviy ishlarni amalga oshirish.
 6. Quyidagilar mahalliy ijro etuvchi hokimiyat organlarining davlat nazoratini amalga oshirish sohasidagi asosiy vazifalari hisoblanadi:
 tegishli hududlarda joylashgan arxiv va idoraviy arxivlardagi Milliy arxiv fondi tarkibiga kiritilgan arxiv hujjatlarining holati bo‘yicha davlat nazoratini amalga oshirish;
 idoraviy saqlov va arxiv saqlovi bosqichida arxiv hujjatlarining saqlanishini, shuningdek, davlat tashkilotlarning arxiv hujjatlarini noqonuniy yo‘q qilishga yo‘l qo‘yilmasligini ta’minlashni takomillashtirish chora-tadbirlarini amalga oshirishga ko‘maklashish.
 7. Davlat tashkilotlarida, ularning idoraviy arxivlarida hamda davlat arxivlarida saqlanayotgan arxiv hujjatlari davlat nazoratining obyektlari hisoblanadi.
 8. Davlat nazoratining shakllari quyidagilardan iborat:
 davlat tashkilotlari tomonidan arxiv ishi va ish yuritish to‘g‘risidagi qonunchilik hujjatlari talablariga amal qilinishini, davlat dasturlari va sohaga oid boshqa dasturlar bajarilishini tekshirish;
 obyektda arxiv hujjatlarini saqlash holatini ko‘rikdan o‘tkazish va ularni qayd etish;
 so‘rovnomalar yo‘llash, zarur bo‘lgan axborot, hujjat va materiallarni olish va tahlil qilish;
 arxiv hujjatlarini jamlash, hisobga olish, saqlash va ulardan foydalanish bo‘yicha hujjat va materiallarni taftish qilish.
 9. Agentlik va mahalliy ijro etuvchi hokimiyat organlarining davlat nazoratini amalga oshiruvchi mansabdor shaxslari o‘z vakolatlarini amalga oshirishda fuqarolarning shaxsiy hayoti to‘g‘risidagi ma’lumotlarni, shuningdek, davlat yoki qonun bilan qo‘riqlanadigan boshqa sirni va boshqa axborotni qonunchilik hujjatlarida belgilangan tartibda oshkor etmasliklari shart.
 10. Davlat tashkilotlari Agentlik va uning hududiy boshqarmalari, shuningdek, mahalliy ijro etuvchi hokimiyat organlarining davlat nazoratini amalga oshiruvchi mansabdor shaxslariga ish uchun zarur bo‘lgan shart-sharoitlar yaratadi, tegishli hujjatlarni taqdim etadi hamda Agentlik vakolatiga kiruvchi masalalar yuzasidan tushuntirishlar beradi.
 11. Davlat nazorati Agentlikning mansabdor shaxslari tomonidan amalga oshiriladi.
 Agentlik nomidan:
 “O‘zarxiv” agentligining Arxiv ishi va ish yuritish bo‘yicha davlat nazorati bo‘limi boshlig‘i;
 “O‘zarxiv” agentligi Arxiv ishi va ish yuritish bo‘yicha davlat nazorati bo‘limi bosh mutaxassisi;
 hududiy boshqarmalar boshliqlari va bosh mutaxassislari Arxiv ishi va ish yuritish holati bo‘yicha davlat nazoratini amalga oshiruvchi mansabdor shaxslar hisoblanadi.
 12. Davlat nazoratini amalga oshiruvchi mansabdor shaxslar:
 davlat tashkilotlaridan arxiv ishi va ish yuritishga oid zarur ma’lumot, axborot, tushuntirish va hujjatlarni so‘rash hamda bepul olish;
 davlat nazoratini amalga oshirish davomida zarur hujjatlarni o‘rganish, arxiv saqlovxonalarini foto, videotasvirga tushirish;
 arxiv hujjatlariga zarar yetkazgan, qonunchilik hujjatlarini buzgan va boshqa shaxslardan yozma ravishda tushuntirish olish;
 davlat tashkilotlarining bino va inshootlariga arxiv ishi va ish yuritish sohasidagi faoliyati bo‘yicha davlat nazoratini amalga oshirish uchun mazkur bino va inshootlarda bo‘lish qoidalariga rioya qilgan holda kirish va ko‘zdan kechirish; 
 arxiv ishi va ish yuritish qonunchilik hujjatlarining buzilish sabablari hamda arxiv hujjatlarining saqlov sharoitlarini aniqlash;
 arxiv ishi va ish yuritish to‘g‘risidagi qonunchilik hujjatlari talablari buzilganligini bartaraf qilish haqida davlat tashkilotlariga ko‘rib chiqilishi majburiy bo‘lgan taqdimnomalar kiritish;
 davlat nazorati natijalari bo‘yicha ma’lumotnoma, dalolatnoma, xulosa, hisobotlar tuzish va tasdiqlash;
 arxiv ishi va ish yuritish to‘g‘risidagi qonunchilik hujjatlari talablarini buzgan shaxslarni javobgarlikka tortish to‘g‘risidagi materiallarni tegishli huquqni muhofaza qiluvchi organga yuborish;
 qonunchilik hujjatlarida ko‘rsatilgan boshqa huquqlarga ega.
 13. Davlat nazoratini amalga oshiruvchi mansabdor shaxslar:
 davlat tashkilotlariga davlat nazoratini o‘tkazish to‘g‘risidagi nazorat qiluvchi organ rahbarining buyrug‘i nusxasi, xizmat guvohnomasini ko‘rsatishga;
 davlat tashkiloti faoliyatiga to‘sqinlik qilmaslikka;
 davlat siri, tijorat yoki boshqa sirlar saqlanishini ta’minlashga;
 davlat nazorati natijasini dalolatnoma (ma’lumotnoma) bilan rasmiylashtirishga, uning bir nusxasi davlat nazorati tamom bo‘lgan kunda davlat nazoratidan o‘tgan davlat tashkilotiga taqdim etishga;
 huquqbuzarlik holatlari aniqlanganda unga ta’sir ko‘rsatishning qonunchilik hujjatlarida nazarda tutilgan choralarini ko‘rishga majbur.
 14. Davlat nazorati ushbu Nizomga ilovadagi sxemaga muvofiq quyidagi tartibda o‘tkaziladi:
 respublika ahamiyatiga molik davlat tashkilotlarida, shuningdek, O‘zbekiston milliy arxivlarida — Agentlikning tegishli mansabdor shaxslari (respublika darajasida);
 mahalliy ijro etuvchi hokimiyat organlari, davlat boshqaruvi organlarining tegishli hududiy boshqarmalari va viloyat ahamiyatiga molik davlat tashkilotlari, shuningdek, Qoraqalpog‘iston Respublikasi, Toshkent shahar markaziy davlat arxivi va viloyat davlat arxivlarida — tegishli mahalliy ijro etuvchi hokimiyat organlari bilan hamkorlikda hududiy boshqarmalarning mansabdor shaxslari (hududiy darajada);
 tuman va shahar ahamiyatiga molik davlat tashkilotlari, shuningdek shahar va tumanlar davlat arxivlarida — tegishli mahalliy ijro etuvchi hokimiyat organlari bilan hamkorlikda hududiy boshqarmalarning mansabdor shaxslari (tuman (shahar) darajasida). 
 15. Agentlik va uning hududiy boshqarmalari tomonidan mahalliy ijro etuvchi hokimiyat organlari bilan hamkorlikda davlat tashkilotlari faoliyatida arxiv ishi va ish yuritish sohasidagi qonun buzilishlarining profilaktikasi va oldini olish maqsadida rejali tartibda ishchi va o‘quv seminarlarda axborot-tushuntirish ishlari amalga oshiriladi.
 16. Davlat nazorati kalendar yil uchun 15-yanvardan kechiktirmasdan, yilning boshida tasdiqlanadigan davlat nazorati rejasiga muvofiq ikki yilda kamida bir marta amalga oshiriladi.
 Davlat nazorati rejasi:
 respublika darajasidagi reja — Agentlik direktori tomonidan tasdiqlanadi;
 viloyat va tuman (shahar) darajasidagi reja — tegishli hududiy boshqarmalar boshliqlari tomonidan tasdiqlanadi;
 barcha darajadagi davlat nazorati rejalarini o‘z ichiga olgan davlat nazoratining umumiy rejasi tasdiqlangandan so‘ng bir hafta muddatda Agentlik veb-saytining tegishli bo‘limida joylashtiriladi.
 17. Davlat nazoratini amalga oshirish rejalashtirilgan davlat tashkilotiga rasmiy (yozma) bildirishnoma uning olganligini tasdiqlashni so‘ragan holda:
 ushbu davlat tashkilotini davlat nazorati rejasiga kiritish to‘g‘risida joriy yil uchun reja tasdiqlanganidan keyin — bir hafta ichida, biroq tashkilotda davlat nazorati o‘tkazilishidan o‘n kun oldin;
 davlat nazoratini o‘tkazish bo‘yicha — davlat nazorati o‘tkazilishidan bir hafta oldin yuboriladi.
 Davlat tashkiloti o‘z vaqtida xabardor qilinmagan taqdirda, rejaga muvofiq tashkilotda davlat nazoratini o‘tkazish muddati ushbu tashkilotni bevosita xabardor qilish orqali keyingi oyga qoldiriladi.
 18. Davlat nazorati o‘n besh kundan ko‘p bo‘lmagan muddat davomida amalga oshiriladi.
 19. Davlat nazorati natijalari bo‘yicha arxiv ishi va ish yuritish sohasidagi qonunchilik hujjatlarining bajarilish holati va aniqlangan qonun buzilishi to‘g‘risida davlat tashkilotlari va ularning mansabdor shaxslari tomonidan dalolatnoma (ma’lumotnoma) tuziladi. 
 Xulosaga asosan Agentlik tomonidan davlat tashkilotlariga va (yoki) ularning yuqori turuvchi tashkilotlariga arxiv ishi va ish yuritish sohasidagi qonunchilik hujjatlari buzilishi, ularni yuzaga keltirib chiqarayotgan shart-sharoitlarni bartaraf etish, ilmiy-tarixiy va amaliy ahamiyatga ega bo‘lgan hujjatlarning yo‘qolishi yoki noqonuniy yo‘q qilinishining oldini olish bo‘yicha tashkilotlarga nisbatan qonunchilik hujjatlarida belgilangan tartibda choralar ko‘rish to‘g‘risidagi takliflar bilan taqdimnoma kiritiladi.
 Arxiv hujjatlarini topshirish, saqlash va ulardan foydalanishning, shuningdek, arxivlar va idoraviy arxivlar tomonidan xizmat ko‘rsatishning belgilangan tartibini buzganlik holatlari aniqlanganda, Agentlik organlarining mansabdor shaxslari o‘z vakolatlari doirasida mazkur holatlar bo‘yicha ma’muriy huquqbuzarlik to‘g‘risidagi bayonnomalarni tuzadi va aybdor shaxslarni javobgarlikka tortish masalasini ko‘rib chiqish uchun belgilangan tartibda sud yoki huquqni muhofaza qiluvchi organlarga yuboradi.
 20. Respublika darajasidagi davlat nazoratini tashkil etishda O‘zbekiston milliy arxivlarining tajribali xodimlari jalb etiladi.
 Hududiy va tuman (shahar) darajalaridagi davlat nazoratini samarali tashkil etish uchun viloyat, shahar va tuman davlat arxivlarining tajribali xodimlari jalb etilgan holda hududiy komissiyalar tashkil etiladi.
 21. Hududiy komissiyalar quyidagi tarkibda tuziladi:
 tegishli hududiy boshqarmaning bosh mutaxassisi;
 Qoraqalpog‘iston Respublikasi markaziy davlat arxivi, Toshkent shahar markaziy davlat arxivi va tegishli viloyatlar davlat arxivlari xodimlari;
 tegishli mahalliy ijro etuvchi hokimiyat organlari vakili.
 22. Arxivlarda (O‘zbekiston Milliy arxivi, O‘zbekiston Kinofotofono hujjatlari milliy arxivi, O‘zbekiston Ilmiy-texnika va tibbiyot hujjatlari milliy arxivi, Qoraqalpog‘iston Respublikasi va Toshkent shahar markaziy davlat arxivlari, viloyatlar davlat arxivlari) davlat nazoratini o‘tkazishda tekshirilayotgan arxiv asosiy ish joyi bo‘lgan arxiv xodimini, shuningdek, o‘rindoshlik asosida mehnat faoliyatini amalga oshiruvchi arxiv xodimlari komissiya tarkibiga kiritilishiga yo‘l qo‘yilmaydi.
 23. Hududiy komissiya o‘z faoliyatida Agentlikka hisobdordir.
 24. Nazorat qiluvchi organ mansabdor shaxslarining hatti-harakatlari va qarorlari yuzasidan bevosita sudga yoki bo‘ysunish tartibida yuqori turuvchi organga yoxud mansabdor shaxsga shikoyat qilinishi mumkin. 
 25. Ushbu Nizomni qo‘llashda yuzaga keladigan nizolar qonunchilik hujjatlarida belgilangan tartibda hal etiladi.
 26. Ushbu Nizom talablarini buzgan aybdor shaxslar qonunchilik hujjatlariga muvofiq javobgar bo‘ladi.